वाराणसी : अखिलेश को झेलना पड़ा पुलिसकर्मियों का विरोध  
मुख्यमंत्री की सुरक्षा में मौजूद तमाम सुरक्षाकर्मी उन प्रदर्शनकारी पुलिसकर्मियों को काफी देर तक हटा पाने में सफल नहीं हो पाए। करीब पंद्रह मिनट तक कार का बोनट पीटने के बाद प्रदर्शनकारी पुलिसकर्मियों ने रास्ता छोड़ा तो मुख्यमंत्री का काफिला आगे बढ़ा।
उत्तर प्रदेश के मुख्यमंत्री अखिलेश यादव को बुधवार को धर्मनगरी वाराणसी में पुलिसकर्मियों के विरोध का सामना करना पड़ा। पुलिस कल्याण समिति के सदस्यों ने मुख्यमंत्री अखिलेश की कार को रोककर करीब पंद्रह मिनट तक प्रदर्शन कर गाड़ी का बोनट पीटा।

	मुख्यमंत्री अखिलेश बुधवार को शहर के पुलिस लाइन मैदान में आयोजित कार्यक्रम में छात्र छात्राओं को लैपटॉप वितरित करने गए थे। कार्यक्रम के समापन के बाद जैसे ही उनका काफिला चला, पुलिस लाइन के गेट पर पुलिस कल्याण समिति के प्रदेश संरक्षक बृजेंद्र यादव के साथ एक दर्जन से ज्यादा पुलिसकर्मी कार के आगे खड़े हो गए।

	मुख्यमंत्री की सुरक्षा में मौजूद तमाम सुरक्षाकर्मी उन प्रदर्शनकारी पुलिसकर्मियों को काफी देर तक हटा पाने में सफल नहीं हो पाए। करीब पंद्रह मिनट तक कार का बोनट पीटने के बाद प्रदर्शनकारी पुलिसकर्मियों ने रास्ता छोड़ा तो मुख्यमंत्री का काफिला आगे बढ़ा। पूरे घटनाक्रम के दौरान मुख्यमंत्री कार से बाहर नहीं निकले।

	प्रदर्शनकारी पुलिसकर्मियों की मांग थी कि चुनाव के दौरान समाजवादी पार्टी (सपा) ने पुलिस कल्याण के लिए जो 21 सूत्री घोषणा की थी अब तक उसे लागू क्यों नहीं किया गया। उसे तत्काल लागू किया जाए।